Месца сустрэчы было выбрана невыпадкова. Паплаўскі ВПК — установа, якую складана назваць звычайнай. 5 гадоў назад кіраўніцтва вырашыла перавесці адукацыйную практыку з рэжыму функцыянавання ў рэжым інавацыйнага развіцця. Амбіцыйныя планы паспяхова былі здзейснены. Многа гаворыць толькі той факт, што ў гэтай сельскай установе, дзе працуюць усяго 25 педагогаў, палова з іх асвоілі ўменне ствараць аўтарскія электронныя сродкі навучання. Сюды, для таго каб набрацца вопыту, з задавальненнем едуць калегі з розных рэгіёнаў. У Паплаўскім дзіцячым садзе — сярэдняй школе быў рэалізаваны інавацыйны праект “Укараненне аўтарскіх электронных сродкаў навучання і выхавання ў сістэму грамадска-патрыятычнага выхавання навучэнцаў”. Зараз у Паплавах працуюць над новым інавацыйным праектам “Укараненне мадэлі Рэспубліканскага інавацыйнага цэнтра як кампанента адзінай адукацыйнай прасторы”. Аб гэтым расказаў дырэктар ВПК Віталь Мікалаевіч Дудко.